S P R Á V A

o činnosti  Spoločnej zdravotnej poisťovne, a. s. za rok 2005 

Podľa § 15 ods. 3 písm. c)  zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon č. 581/2004 Z. z.“)  zdravotná poisťovňa vypracúva  Správu o činnosti zdravotnej poisťovne za predchádzajúci kalendárny rok (ďalej len „správa“), ktorú je povinná  predložiť do 30. júna kalendárneho roka Úradu pre dohľad nad zdravotnou starostlivosťou (ďalej len „úrad“) a vláde Slovenskej republiky (ďalej len „vláda“).
Náležitosti a obsah predmetnej správy upravuje vyhláška Ministerstva zdravotníctva Slovenskej republiky (ďalej len „ministerstvo zdravotníctva“) č. 767 z  15. decembra 2004 o náležitostiach správy o činnosti zdravotnej poisťovne.
V súlade s vyhláškou správa obsahuje tieto náležitosti:

§ 1 ods. 1, písm. a) vyhlášky:
Spoločná zdravotná poisťovňa, a. s. (ďalej len „SZP, a. s.“) so sídlom Ondavská 3,  820 05 Bratislava, IČO: 35 936 835 bola dňom 1. júna 2005 zapísaná v obchodnom registri Okresného súdu Bratislava I, oddiel Sa, vložka číslo 3591/B ako akciová spoločnosť na vykonávanie verejného zdravotného poistenia.

§ 1 ods. 1, písm. b) vyhlášky:
Povolenie na vykonávanie verejného zdravotného poistenia vydal úrad podľa § 37 zákona č. 581/2004 Z. z. rozhodnutím č.: 2460/2005/ÚDZS z  31. 03. 2005, ktoré nadobudlo právoplatnosť 15. 04. 2005.

§ 1 ods. 1, písm. c) vyhlášky:
Na základe splnenia podmienok podľa § 33 zákona č. 581/2004 Z. z. a súhlasu úradu za osobu zodpovednú za výkon vnútornej kontroly v  SZP, a. s. bol  ustanovený JUDr. Juraj Hanák, CSc., nar. 19. 09. 1948, bytom Bodrocká 26, 821 07 Bratislava. 

§ 1 ods. 1, písm. d) vyhlášky:
K 31. 12. 2005 vytvorila SZP, a. s. technické rezervy v súlade s § 6 zákona            č. 581/2004 Z. z. a vyhláškou Ministerstva zdravotníctva SR č. 161 zo 17. marca 2006, ktorou sa ustanovuje rozsah a výška tvorby technických rezerv a opravných položiek k pohľadávkam, ktoré je možné zahrnúť do daňových výdavkov zdravotných poisťovní takto:
a)	Technické rezervy na zdravotnú starostlivosť:
-	na úhradu plánovanej zdravotnej starostlivosti vyplývajúcej zo zoznamu poistencov čakajúcich na poskytnutie zdravotnej starostlivosti, metódou predpokladaných výkonov plánovanej zdravotnej starostlivosti poistencov zaradených do zoznamu vo výške  34 152 tis. Sk,
-	na úhradu finančne mimoriadne náročnej liečby a špeciálneho zdravotníckeho materiálu schváleného Odborom zdravotných činností SZP, a. s. a  ku dňu účtovnej závierky liečby nerealizovanej poskytovateľom zdravotnej starostlivosti vo výške 22 736 tis. Sk, 
-	na úhradu poskytnutej a ku dňu účtovnej závierky nevyfakturovanej zdravotnej starostlivosti za posledný kalendárny mesiac, za ktorý sa zostavuje účtovná závierka metódou  kvalifikovaného odhadu vo výške 683 318 tis. Sk,
-	na úhradu poskytnutej a nevyfakturovanej zdravotnej starostlivosti za predchádzajúce obdobia (obdobie roka 2005 mimo mesiaca december a staršie) vo výške 517 319 tis. Sk,
-	na úhradu odvodu do prerozdeľovania, ktorá bude realizovaná prvý mesiac po ukončení kalendárneho roka, za ktorý sa spracováva účtovná závierka,  metódou  kvalifikovaného odhadu vo výške 390 000 tis. Sk.

b)	Iné technické rezervy:
-	na nevyfakturované dodávky a služby súvisiace so správou a činnosťou poisťovne vo výške 3 593 tis. Sk,
-	na nevyčerpanú dovolenku a príspevky do fondov, ktoré platí zamestnávateľ za zamestnanca vo výške 4 762 tis. Sk,
-	na audit účtovnej závierky a výročnej správy vo výške 580 tis. Sk,
-	na zostavenie daňového priznania vo výške 500 tis. Sk.

Spoločná zdravotná poisťovňa, a.s. nevykonáva individuálne zdravotné poistenie podľa zákona č. 95/2002 Z. z. o poisťovníctve a o zmene a doplnení  niektorých zákonov v znení neskorších predpisov, a preto netvorí garančný fond.

§ 1 ods. 1, písm. e) vyhlášky:  
Poisťovňa vykonávala kontrolu  správnosti údajov o výpočte minimálnej miery platobnej schopnosti SZP, a. s. za príslušný kalendárny mesiac v zmysle §  14 zákona. Kontrolou bolo zistené, že SZP, a. s. v  kalendárnych  mesiacoch jún 2005 a august 2005 nedosiahla minimálnu mieru platobnej  schopnosti, t. j. 3 % poistného verejného zdravotného poistenia po prerozdelení za predchádzajúcich 12 mesiacov, avšak najmenej 50 miliónov Sk.

            V mesiaci jún 2005 minimálna miera platobnej schopnosti dosiahla úroveň 1,01% a to v súvislosti so zánikom Spoločnej zdravotnej poisťovne k 31. 05. 2005 a na základe vykonanej mimoriadnej účtovnej závierky, kde boli zúčtované dohadné účty aktívne a pasívne, v súlade s akruálnym princípom účtovania. 

V mesiaci august 2005 minimálna miera platobnej schopnosti dosiahla úroveň 2,72%, ktorú ovplyvnili najmä hospodársky výsledok minulých rokov(strata za SZP ako verejnoprávnu inštitúciu), zvýšený  odvod do prerozdeľovacieho procesu a úhrady starých záväzkov.

Nedostatky v hospodárení SZP, a. s. boli zistené kontrolami vykonanými úradom, ktoré spočívali v tom, že SZP, a. s. v niektorých prípadoch nedodržala lehotu splatnosti  úhrady za poskytnutú zdravotnú starostlivosť za kontrolované obdobie, čím porušila ustanovenie § 8 ods. 2 zákona  č. 581/2004 Z. z. a  zmluvne dohodnuté podmienky.

Za porušenie zákona  úrad  rozhodnutím uložil SZP, a. s. pokutu  v sume 100 000 Sk. Zároveň uložil vypracovať ozdravný plán a predložiť ho úradu. SZP, a. s. v stanovenej lehote v zmysle § 51 zákona vypracovala Ozdravný plán SZP, a. s. a  predložila úradu, ktorý ho dňa 12. 12. 2005 schválil a jeho podstatou bolo navýšenie základného imania . 

Na útvaroch generálneho riaditeľstva vnútorná  kontrola bola zameraná hlavne na zosúladenie interných právnych predpisov s novými právnymi normami  v oblasti zdravotného poistenia a zdravotnej starostlivosti najmä po transformácii zdravotnej poisťovne na akciovú spoločnosť. Predmetom kontroly na pobočkách bolo hospodárenie s prostriedkami verejného zdravotného poistenia a poskytovanie zdravotnej starostlivosti poistencom.  

Kontrolou boli zistené viaceré nedostatky pri vydávaní interných právnych noriem (poriadky, smernice, metodické pokyny, príkazy a pod.) najmä v ich evidencií, prehľadnosti, aktuálnosti a terminologickej nepresnosti. V niektorých prípadoch nebola dodržaná lehota určená na ich revíziu, niektoré  novelizované interné normy neboli vždy k dispozícii, ich usporiadanie v knižnici informačného systému nebolo prehľadné, čím bolo sťažené ich rýchle vyhľadávanie a pod.
Na odstránenie zistených nedostatkov a skvalitnenie činnosti poisťovne boli prijaté opatrenia na urýchlenú  novelizáciu všetkých platných interných normatívnych aktov v súlade s príslušnými zákonmi a novou organizačnou štruktúrou poisťovne. Navrhované opatrenia boli postupne realizované a celkom bolo novelizovaných 63 interných právnych noriem. Niektoré opatrenia spočívajúce v revízii niektorých  interných noriem sa uskutočnia po organizačných zmenách  k 1. 6. 2006.

§ 1 ods. 1, písm. f) vyhlášky:

Podľa ustanovenia § 9 zákona č. 581/2004 Z. z. SZP, a. s. vykonávala  kontrolnú činnosť u fyzických a právnických osôb:
1.	ktorým uhrádzala úhradu za poskytovanie zdravotnej starostlivosti, t. j.    poskytovateľom zdravotnej starostlivosti,
2.	ktoré sú platiteľmi  poistného na verejné zdravotné  poistenie.

Kontrolu u poskytovateľov zdravotnej starostlivosti vykonávali revízni lekári poisťovne na základe písomného poverenia na výkon kontroly. V roku 2005 revízni lekári  poisťovne vykonali kontroly u  884 poskytovateľov zdravotnej starostlivosti, z toho 423  ambulantnej a 460 ústavnej  s celkovým finančným efektom v sume 57 037 865,- Sk v prospech poisťovne,  čo  predstavuje objem neuznaných zdravotníckych výkonov  kontrolovaným zdravotníckym zariadeniam.
	
	Medzi najčastejšie zistenia v priamej revíznej činnosti v roku 2005 patrili najmä:

-	V ambulantnej zdravotnej starostlivosti - duplicitné vykazovanie výkonov, vykázanie takej zdravotnej starostlivosti, pre ktorú daná ambulancia nemala k dispozícii príslušné prístrojové vybavenie, nedostatky vo vedení dokumentácie pri preventívnych prehliadkach, preskripcii liekov, nadmerné indikovanie laboratórnych vyšetrení. 
-	V ústavnej zdravotnej starostlivosti – hospitalizácia v prípade, keď zdravotný stav hospitalizáciu nevyžadoval a stav mohol byť riešený ambulantne, neodôvodnené preklady medzi oddeleniami, opakované hospitalizácie v krátkom časovom slede pre tú istú diagnózu, často s tým, že medicínska intervencia bola vykonaná až pri ďalšej hospitalizácii a hospitalizácie kratšie ako 24 hodín.

	Kontrolu u platiteľov poistného na verejné zdravotné poistenie vykonávali zamestnanci poisťovne poverení na výkon tejto kontroly. V roku 2005 na základe kontrolných zistení u platiteľov poistného boli priebežne vydávané platobné výmery, ktorými bolo dlžníkom predpisované dlžné poistné na zdravotné poistenie a sankcie. Celkom bolo vydaných 27 744 platobných výmerov v sume 200 665 101,- Sk. Okrem toho najmä po transformácii poisťovne na akciovú spoločnosť poisťovňa zaslala platiteľom poistného 12 546 výziev na úhradu dlhu (dlžné poistné a preddavky na poistné) v celkovej  sume  99 523 374,- Sk.

§ 1 ods. 1, písm. g) vyhlášky:
Bod 1.: Technické rezervy boli tvorené v zmysle Vyhlášky Ministerstva zdravotníctva SR    č. 161 zo 17. marca 2006 a Smernice SZP, a.s. o tvorbe technických rezerv č. 1/2006 z 24. marca 2006 v celkovej výške 1 656 960 tis. Sk. Technické rezervy na zdravotnú starostlivosť boli účtované na účte č. 502 Náklady na tvorbu technických rezerv (účty č. 50211 až 50215), v súvahe účet č. 441. Technické rezervy na poistné plnenie vo výške 1 647 525 tis. Sk a Iné technické rezervy na účte č. 503. Iné technické rezervy, v súvahe účet č. 442  Iné technické rezervy, vo výške 9 435 tis. Sk. 

Bod 2.:  Hlavnými faktormi, ktoré ovplyvnili výkon verejného zdravotného poistenia v roku 2005  bola nevyrovnaná bilančná schopnosť SZP, a. s., vysporiadanie pohľadávok osobitného účtu prerozdelenia poistného na zdravotné poistenie prostredníctvom spoločnosti Veriteľ, a. s. a samotná transformácia  zdravotnej poisťovne na akciovú spoločnosť.

Bod 3.:  Pri kontrolnej činnosti sa vychádzalo  najmä z podkladov príslušných výkonných orgánov SZP. a. s.,  údajov  Komplexného informačného systému SZP, a. s. a príslušných účtovných dokladov, napr. výzvy na úhradu dlžných súm poistného alebo sankcií, platobné výmery, výkazy o platobnej schopnosti poisťovne za príslušný kalendárny mesiac podľa vzorov spracovaných úradom (ďalej len „výkaz“), mesačná účtovná závierka (výkaz ziskov a strát a súvaha), ako aj výpisy z niektorých účtov (konkrétne účet č. 10031 Pozemky a účet č.100211 Stavby), ktorými sa dokladala správnosť údajov použitých vo výkaze. 
	
	Všetky podklady mali náležitosti účtovného dokladu v zmysle § 10 zákona           č. 431/2002 Z. z. o účtovníctve v znení neskorších predpisov. 

	Hodnovernosť podkladov sa overovala v informačnom systéme zdravotnej poisťovne  –  v hlavnej knihe.